Toshkent viloyatida tadbirkorlikni yanada qo‘llab-quvvatlash va muhandislik-kommunikatsiya tarmoqlarini rivojlantirish chora-tadbirlari to‘g‘risida

Toshkent viloyatida tadbirkorlikni yanada qo‘llab-quvvatlash va muhandislik-kommunikatsiya tarmoqlarini rivojlantirishni moliyaviy resurslar bilan ta’minlash maqsadida:
 1. Iqtisodiy taraqqiyot va kambag‘allikni qisqartirish vazirligi hamda Moliya vazirligining Tiklanish va taraqqiyot jamg‘armasi (keyingi o‘rinlarda — Jamg‘arma) hisobidan Toshkent viloyatida tadbirkorlikni rivojlantirish hamda issiqlik ta’minoti tizimini, ichimlik suvi ta’minoti va oqova suv tarmoqlarini yaxshilash, avtomobil yo‘llarini qurish-ta’mirlash ishlari uchun 100 million AQSh dollari ekvivalenti miqdorida mablag‘ ajratish to‘g‘risidagi taklifi ma’qullansin.
 2. Mazkur qarorning 1-bandida belgilangan mablag‘lar quyidagi maqsadlarga yo‘naltirilsin:
 a) O‘zbekiston Respublikasi Prezidentining 2021-yil 27-martdagi “Oilaviy tadbirkorlikni rivojlantirish dasturlari doirasida amalga oshiriladigan qo‘shimcha chora-tadbirlar to‘g‘risida”gi PQ-5041-son qarori talablari doirasida “Har bir oila — tadbirkor” dasturi uchun tadbirkorlik faoliyatini qo‘llab-quvvatlashga — 50 million AQSh dollari ekvivalenti;
 b) issiqlik ta’minoti tizimini, ichimlik suvi ta’minoti va oqova suv tarmoqlarini yaxshilash, avtomobil yo‘llarini qurish-ta’mirlash ishlari hamda Toshkent viloyatining tuman (shahar) obodonlashtirish boshqarmalari moddiy-texnika bazasini mustahkamlashga — 50 million AQSh dollari ekvivalenti. Bunda:
 issiqlik ta’minoti tizimini tiklash va rivojlantirishga — 19 million AQSh dollari ekvivalenti;
 ichimlik suvi ta’minoti va oqova suv tarmoqlarini yaxshilashga — 17 million AQSh dollari ekvivalenti;
 avtomobil yo‘llarini qurish-ta’mirlash ishlariga — 10 million AQSh dollari ekvivalenti;
 Toshkent viloyatining tuman (shahar) obodonlashtirish boshqarmalarini qo‘shimcha zamonaviy maxsus transport vositalari bilan ta’minlashga — 4 million AQSh dollari ekvivalenti.
 3. Belgilansinki:
 “Har bir oila — tadbirkor” dasturi uchun ajratiladigan mablag‘lar vakolatli tijorat banklariga qaytarish sharti asosida 7 yil muddatga, 3 yillik imtiyozli davr bilan teng ulushlarda Markaziy bankning asosiy stavkasidan 4 foiz past stavkada ajratiladi;
 issiqlik ta’minoti tizimini, ichimlik suvi ta’minoti va oqova suv tarmoqlarini yaxshilash, avtomobil yo‘llarini qurish-ta’mirlash ishlari hamda Toshkent viloyatining tuman (shahar) obodonlashtirish boshqarmalari moddiy-texnika bazasini mustahkamlashga — 50 million AQSh dollari ekvivalentidagi mablag‘ foizsiz, o‘n yil muddatda qaytarish sharti bilan Toshkent viloyatini obodonlashtirish va farovonligini oshirish jamg‘armasiga ajratiladi;
 uy-joy kommunal xizmat ko‘rsatish vaziri Sh.S. Xidoyatov, Avtomobil yo‘llari qo‘mitasi raisi A.A. Abduvaliyev, “O‘zsuvta’minot” AJ boshqaruv raisi vazifasini bajaruvchi S.I. Saifnazarov va Toshkent viloyati hokimi D.A. Xidoyatov — Jamg‘arma tomonidan ajratilayotgan mablag‘larning samarali va manzilli ishlatilishi uchun shaxsan javobgar hisoblanadi;
 Moliya vazirligi mablag‘lardan maqsadli va samarali foydalanilishi, shuningdek, uning o‘z vaqtida qaytarilishi yuzasidan ta’sirchan monitoring o‘rnatadi;
 ajratilayotgan mablag‘larni qoplash Toshkent viloyati mahalliy budjetining qo‘shimcha manbalari hamda qonunchilik hujjatlarida taqiqlanmagan boshqa manbalar hisobidan amalga oshiriladi.
 4. Toshkent viloyati hokimligi: 
 a) “Har bir oila — tadbirkor” dasturini amalga oshirish doirasida:
 imtiyozli kreditlar belgilangan tartibda oilalarning xohish va istaklarini, tadbirkorlik faoliyatini amalga oshirish uchun yetarli sharoitlari mavjudligini chuqur o‘rganib, har bir oilaning taklif etayotgan loyihalariga kredit ajratish maqsadga muvofiqligi to‘g‘risidagi xulosalari asosida ajratish;
 viloyatning tumanlar va shaharlarida faoliyat ko‘rsatayotgan xo‘jalik yurituvchi subyektlar tomonidan aholi va tadbirkorlik subyektlariga maqbul narxlarda mini-texnologiyalar, asbob-uskunalar, chorva mollari (nasldor qoramol, qo‘y, echki), parranda, baliq, asalari uyasi, chorva ozuqasi hamda boshqa zarur xomashyo va materiallarni yetkazish, ixcham issiqxonalar qurib berish va boshqa xizmatlar ko‘rsatish choralarini ko‘rsin;
 b) Toshkent viloyatining tuman (shahar)larida: 
 Jamg‘arma tomonidan ajratilayotgan mablag‘lar hisobidan issiqlik ta’minoti tizimini tiklash va rivojlantirish, ichimlik suvi ta’minoti va oqova suv tarmoqlarini yaxshilash, avtomobil yo‘llarini qurish-ta’mirlash obyektlarining manzilli ro‘yxatlarini shakllantirib, mutasaddi vazirlik va idoralar bilan kelishilishini va belgilangan muddatlarda amalga oshirilishini tashkil qilsin;
 mahalliy budjet mablag‘lari va qonunchilik hujjatlarida taqiqlanmagan boshqa manbalar hisobidan ko‘p qavatli uylarning ichki isitish tizimlarini ta’mirlash-tiklash choralarini ko‘rsin;
 v) Vazirlar Mahkamasiga:
 ikki oy muddatda “2021-yil uchun O‘zbekiston Respublikasining Davlat budjeti to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida”gi O‘zbekiston Respublikasi Qonuni loyihasini hamda issiqlik ta’minoti korxonalarini moliyaviy sog‘lomlashtirish yuzasidan takliflarni;
 har chorakda tadbirkorlikni yanada qo‘llab-quvvatlash va muhandislik-kommunikatsiya tarmoqlarini rivojlantirishga yo‘naltirilgan mablag‘lardan samarali foydalanish bo‘yicha amalga oshirilgan chora-tadbirlarning natijadorligi to‘g‘risidagi hisobotni kiritsin.
 5. Toshkent viloyatining tuman (shahar) obodonlashtirish boshqarmalarini belgilangan me’yor talablaridan kelib chiqqan holda, ishlab chiqarish xodimlari bilan to‘ldirish hamda qo‘shimcha zamonaviy maxsus transport vositalari bilan ta’minlash maqsadida:
 2021-yilda Toshkent viloyatining tuman (shahar) obodonlashtirish boshqarmalarini zamonaviy maxsus transport vositalari bilan jihozlash parametrlari ilovaga muvofiq tasdiqlansin;
 Toshkent viloyati hokimligi bir oy muddatda viloyatning tuman (shahar) obodonlashtirish boshqarmalariga biriktirilgan obodonlashtirish obyektlarini xatlovdan o‘tkazgan holda ularning kadastr hujjatlari hamda obodonlashtirish boshqarmalarining pasportlarini qayta shakllantirsin.
 Moliya vazirligi Toshkent viloyati hokimligi bilan birgalikda xatlov natijalariga ko‘ra, hisob-kitoblar asosida shtat birliklari ajratilishini ta’minlasin hamda ular uchun talab etiladigan mablag‘larni 2021-yilda respublika budjeti mablag‘lari hisobidan, 2022-yildan boshlab esa, belgilangan normativlar asosida Toshkent viloyati mahalliy budjeti parametrlarini shakllantirishda nazarda tutsin.
 6. Belgilab qo‘yilsinki:
 a) Toshkent viloyatining tuman (shahar)larida issiqlik ta’minoti tizimini tiklash va rivojlantirish ishlari bo‘yicha:
 Uy-joy kommunal xizmat ko‘rsatish vazirligining “Ko‘p xonadonli uylarni mukammal va joriy ta’mirlash hamda issiqlik ta’minoti obyektlari qurilishi bo‘yicha injiniring kompaniyasi” DUK Toshkent viloyati hududiy filiali — loyihalarni amalga oshirish bo‘yicha buyurtmachi;
 “Issiqlikelektrloyiha” AJ — loyihalarning loyiha-smeta hujjatlarini ishlab chiqish bo‘yicha bosh loyiha tashkiloti;
 b) ichimlik suvi ta’minoti va oqova suv tarmoqlarini yaxshilash bo‘yicha:
 “Suv ta’minoti va oqova suv obyektlari qurilishi bo‘yicha injiniring kompaniyasi” UK Toshkent viloyati hududiy boshqarmasi — loyihalarni amalga oshirish bo‘yicha buyurtmachi;
 “O‘zbekkommunalloyihaqurilish” DUK — loyihalarning loyiha-smeta hujjatlarini ishlab chiqish bo‘yicha bosh loyiha tashkiloti;
 v) avtomobil yo‘llarini qurish-ta’mirlash obyektlari bo‘yicha:
 Toshkent viloyati avtomobil yo‘llari hududiy bosh boshqarmasi tarkibidagi “Mintaqaviy yo‘llarga buyurtmachi xizmati” DUK — loyihalarni amalga oshirish bo‘yicha buyurtmachi;
 “Yo‘l loyiha byurosi” MChJ — obyektlarning loyiha-smeta hujjatlarini ishlab chiqish bo‘yicha bosh loyiha tashkiloti hisoblanadi.
 Issiqlik ta’minoti tizimi, ichimlik suvi ta’minoti va oqova suv tarmoqlarini yaxshilash hamda avtomobil yo‘llarini qurish-ta’mirlash obyektlari bo‘yicha bosh pudrat tashkilotlari belgilangan tartibda tanlov (tender) savdolari asosida aniqlanadi.
 7. Uy-joy kommunal xizmat ko‘rsatish vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 8. Mazkur qarorning ijrosini samarali tashkil etishga mas’ul va javobgar etib O‘zbekiston Respublikasi Bosh vazirining o‘rinbosari J.A. Qo‘chqorov hamda Toshkent viloyati hokimi D.A. Xidoyatov belgilansin.
 Qaror ijrosi uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov zimmasiga yuklansin.